Kirsten Brosbøl (S), 2007-04-27:
Forbrugsfesten har jo de seneste år buldret derudad, mange danskere har været med til festen, og man kan sige, at de, der så ikke selv har kunnet betale adgangsbilletten til festen, har måske ladet sig lokke af et af de mange tilbud om kontokort eller hurtige forbrugslån.
Især op til højtiderne ved vi at der er mange der bliver fristet af tilbuddet om hurtige penge, som man nogle steder kan låne, ja, på sit glatte ansigt.
Der er mange private virksomheder – det var måske noget, som regeringen også kunne finde interessant – som går glip af milliarder af kroner hvert år, fordi lånerne ikke betaler det tilbage, de skylder, og det rammer jo også statskassen med milliarder af kroner hvert år.
Men for Socialdemokraterne er den vigtigste årsag til, at vi gerne vil have gjort noget ved gældsproblemet naturligvis, at gæld jo har store sociale konsekvenser for den enkelte.
Socialforskningsinstituttet har, som jeg også tidligere har været inde på, i flere rapporter peget på, at den udbredte gæld blandt kontanthjælpsmodtagere kan være en barriere for at komme ind på arbejdsmarkedet, og at gæld faktisk kan være den direkte årsag til hjemløshed.
Vi har også tidligere i debatten været inde på, at vi jo i de her år ser en eksplosiv stigning i antallet af mennesker, som bliver sat ud af deres lejligheder, fordi de ikke betaler deres husleje.
Det er noget, som vi hos Socialdemokraterne er dybt bekymrede over, og vi er derfor også meget optagede af at få gjort noget ved gældsproblematikken.
Derfor burde det jo også være godt i tråd med regeringens politik, at vi får fjernet den barriere, som gæld kan være for, at mennesker kommer ind på arbejdsmarkedet igen.
Regeringen har både i dag og ved tidligere behandlinger af det her forslag henvist til, at gæld er den enkeltes ansvar.
Og ja, den enkelte har et ansvar, et stort ansvar for sin egen økonomi.
Men sagen er jo, at den voldsomme gældsætning ikke bare har store konsekvenser for den enkelte, men også for samfundet som helhed, lige så vel som man f.eks. kan sige det om overvægt og rygning, som man jo også kunne mene er et individuelt problem, men som vi jo gør en hel del for at afhjælpe fra centralt hold.
Derfor synes vi også, vi på det her punkt må sætte ind med en indsats mod gældsætning.
Vi synes simpelt hen ikke, at det er godt nok, at et flertal her i Folketinget bare henviser socialt svage med bundløs gæld til at gå ned i banken.
Der kan de ikke få den uafhængige hjælp og vejledning, som de har brug for.
Derfor er det afgørende for os, at rådgivningen bliver uafhængig, og at den gives af folk, som har forstand på jura og økonomi.
I første omgang kan man jo sige, at der her er foreslået en forsøgsordning, og jeg synes ærlig talt, at det ville klæde regeringspartierne også at pakke lidt af den der skepsis sammen, der er over for at prøve det her af, og se på det – det er jo en forsøgsordning, der er lagt op til.
Kan det her ikke være noget, der kan hjælpe de mennesker, som altså ender i en nedadgående spiral i deres private økonomi?
Vi synes, det ville være en rigtig, rigtig god ting, hvis vi kunne få lukket det hul, som jeg også tidligere har været inde på, mellem den forebyggende indsats, som vi alle sammen er enige om at bakke op om, og den indsats, der bliver givet, når folk er kommet ud i voldsomme gældsproblemer og har brug for en gældssanering.
Vi synes, der mangler noget, og vi synes, det her forslag er oplagt til at forsøge at gøre noget ved det her problem.
Men vi synes, at det her ville være en god start og et godt forsøg.
Det skal i hvert fald ud fra problemets omfang være et forsøg værd.